**Parčad stvarnosti**

**Now, what can I learn from you?**

*Hic tandem stetimus nobis ubit defuit orbis.*

Stigli smo najzad ovde gde nam je nestalo globusa.

Danilo Kiš, *Mansarda*

U vremenu kada je sve moguće, kada je sve pokriveno signalom – koji daje mogućnost za bolje, trenutak kada ostaješ bez toga i krećeš na put (sa sobom, sa nekim) otvara ti nove mogućnosti. Mogućnosti koje si možda ranije predvideo, ali koje se neće ostvariti. Mogućnosti koje nisi ni očekivao, a koje su se ostvarile. Mogućnosti koje su se ostvarile, a nisi ni sanjao da su izvodljive. Sve su to mogućnosti koje ti se javljaju kada kreneš, kada bivaš u pokretu. Koliko god pokušavali da sebi predstavimo i detalj onoga što će nam se u jednom trenutku desiti, naša predstava je mnogo siromašnija, šematizovana, u odnosu na ono što će nam se stvarno desiti. Kako bi Anri Bergson rekao, *ostvarivanje donosi sa sobom jedno nepredvidivo ništa koje menja sve*.

Ljudi se većinom vežu za jedno mesto, rade uobičajene stvari i time svode svoj život na predvidljivo, ustaljeno, razumljivo, na linearnost... a koja u današnjem svetu više nema smisla. Linearnost koja uljuljkava i traži mesto sigurnosti. Svetlana Volic izbegava rutinu i kroz radove beleži svaki mogući pokret. Da li u vezi sa vodom, vazduhom, zemljom – nije toliko važno. Važno je da se oseća potreba da se giba, kreće, ne miruje, pokreće, traži, istražuje, oseća, doživljava i beleži. Momenat, pokret, kadar, kompozicija, trenje, ujed, perje, vazduh, telo, nebo... sve je to u skladu, kada se nađete ispred i pokušavate da uđete u priču koja vam se nudi. Ovde nije u pitanju poruka[[1]](#footnote-1), način tehničke reprodukcije ili postavke određenog kadra, već suština okrenutosti pokretu i traženju svega onog što do tog trenutka niste videli ni uočili, traženju *Novog sveta bez globusa*.

Ovde bih se pozvao na početak Kišove *Mansarde*, koja nas uvlači ne samo u estetski deo putovanja, na kakav način se opisuju *vozovi koji plaču*, već i na pitanje forme i sadržine kao takve. Put i voz, pomenuto prevozno sredstvo, čine da se pojavljuju ideje[[2]](#footnote-2) i tema, pokušaj da se tela i priča slože kroz dug vremenski period istraživanja i potrage za boljim mestom i krajnjim ciljem datog putovanja. To se veoma dobro uočava u delu u kojem nastaje dijalog, nakon mukotrpnog preispitivanja sopstvenog mesta na Zemlji i potrebe za životom. Nakon preispitivanja o njenom izgledu i pojašnjavanja zajedničkih malih tajni, pojavljuje se niz nedoslednosti kao i sled reči:

*Dozvolite, rekoh, da vam predstavim svog druga: Jarac-Mudrijaš.*

*O! reče ona. Vi ste sigurno filozof.*

*Ne, rekoh ja. On je astronom.*

*Da, reče Jarac-Mudrijaš, a on je...*

*Globtroter, rekoh i stadoh mu na žulj. (Nisam nikad voleo da se razgolićujem javno.)*

*O, reče ona i očima joj prelete neki oblak.*

*Da, rekoh. Upravo sam se preko Azurne obale vratio sa Rta dobre nade*.[[3]](#footnote-3)

Slično stanovište možemo uvideti u radovima Svetlane Volic, u kojima se putovanje shvata kao dašak slobode[[4]](#footnote-4) i potreba za promenom. Dok se kod Kiša oseća da voz i put vode na tamnu stranu života, kod Svetlane Volic se taj put može shvatiti kao put koji nas vodi ka uzvišenom. Onom *uzvišenom*[[5]](#footnote-5) koje može da seje strah i strahopoštovanje oko sebe, kao i da nam se obraća kroz datu realnost, tako nas podsećajući na moguće opasnosti, doživljaje i velika zadovoljstva koja se javljaju sa nekim uzbudljivim trenutkom i mogućnošću drugačijeg okončanja ili izbavljenja iz novonastale situacije. Kod Svetlane Volic je taj trenutak okrenut više ka životu, ka erosu. Radost života i potraga za istim prikazane radove čine zanimljivim i otvaraju mnoga pitanja. Nema traženja određenih predstava iz prošlosti u sadašnjosti, već prizor biva okrenut ka razumevanju da svet koji se vidi ne stoji, nego mi bivamo uvedeni u njega. Drugim rečima, posmatrač čita dati pokret i zapis iz sopstvenog sistema, ali mora ponovo naučiti da vidi, da se otvori za ono što dolazi, drugačiji put kojim se kreće. Za takvom vrstom uzvišenosti Svetlana Volic traga, a koju nam isporučuje kroz nove granice, svet iznad praga, granice svetlosti, naše prisutnosti, dosadašnjeg posmatranja, osećaja koji nam govori da može i drugačije.

Može se reći da smo došli do jedne tačke gde bi trebalo da mislimo na nov način o svom životu i odnosu prema prirodi. Mi postajemo posmatrači[[6]](#footnote-6), vazda i svuda i za sve se interesujemo, ali ne možemo iz svega toga izaći. Bivamo upleteni i sputani na svom putu, ispravljajući, sređujući ga, iako se svaki put sve više raspada zajedno sa nama. I uvek se pitamo – ko nas je tako postavio i na koji put namerio, ne gledajući u dubinu (*u sebe*)? A svaki novi pokret, promena, čine nas bogatijim za sećanje koje se tim pokretom, putem, javlja. Zahvaljujući takvom sećanju i novom iskustvu, bivamo "preobraženi" u novu ličnost. Nova ličnost koja se pojavljuje postaje skupina *doživljene prošlosti*, koja jedina može govoriti i ispričati *bilo šta o sebi (o nama)*. Trenutak kada se pomerimo iz svog pejzaža počinje nov život.

Poput umetnika kao što su Čarli Niheson (*Charly Nijensohn)* ili Miša de Ridr (*Misha de Ridder)*, Svetlana Volic u svojim radovima ispituje naš urbanizirani svet kroz duboko promišljanje i istraživanje značenja prirode i predela koji su u nama. Pejzaž kao tema postaje zanimljiv i u današnjem vremenu, samo što pejzaž iznutra biva zapušten i skrenut. Svetlana Volic istrajava u budnosti i na putu kojim se kreće. Putuje bez puta, ali se put sa njom rađa[[7]](#footnote-7). Poput naroda Sami iz Skandinavije, veruje da sva mesta i predmeti u prirodi imaju dušu, pa bismo se morali kretati u tišini kraj njih. Tišina i uzvišenost koje se na tom putu javljaju dovoljne su za početak putovanja na koje smo krenuli.

Predrag Terzić

1. Kada su jednom prilikom pitali Džona Forda, kakva je poruka vaših filmova? Ford je odgovorio, ako mi je do poruke, pošaljem telegram. [↑](#footnote-ref-1)
2. Filozof Plotin u jednom delu svoje *Eneide* objašnjava kako se ljudi rađaju. Kako kaže, priroda samo nagoveštava oblikovanje živih tela. Prepuštena samoj sebi, ona svoj posao ne dovršava. S druge strane, duše nastanjuju svet ideja. Nesposobne da delaju, a uostalom i ne misleći na to, one lebde iznad vremena, izvan prostora. Ali, među telima postoje i ona koja, po svom obliku, više odgovaraju nastojanjima nekih duša. I među dušama postoje one koje se više prepoznaju u određenim telima. Pošto nije nastalo u sasvim pouzdanim rukama prirode, telo se izdiže ka duši koja mu daje potpuni život. I duša, zadivljena pred ogledalom, gledajući telo u kome vidi sopstveni odraz, dozvoljava da bude privučena, naginje se i pada. Njen pad predstavlja početak života. Preuzeto iz: Bergson Anri, *Duhovna energija, Misao i pokretljivost*, IKZS, Sremski Karlovci, 2011, str. 79. [↑](#footnote-ref-2)
3. Kiš Danilo, *Mansarda*, BIGZ, Beograd, 1993, str. 17. [↑](#footnote-ref-3)
4. Što najbolje možemo videti iz stiha: *Što napolju postoji, to mi znamo/samo iz lica životinje; jer već/i malo dete okrećemo mi/i teramo ga da uobličenje/za sobom gleda, a ne otvoreni/svet, što se čita s lica životinjskog/toliko dubok. Slobodan od smrti*. A.M. Rilke, *Osma elegija*, posvećena Rudolfu Kesneru. [↑](#footnote-ref-4)
5. Koja se pojavljuje kod Edmunda Burka (Edmund Burke) koji je prvi upotrebio izraz *uzvišeno* u filozofiji, *Pitanja o poreklu naše ideje uzvišenog i lepog* iz 1756 (*A Philosophical Inquiry Into The Origin of Our Ideas of The Sublime And Beautiful*). On zaključuje da pored opšte kategorije lepog, postoji i

   druga estetska kategorija: uzvišeni. [↑](#footnote-ref-5)
6. Možemo reći, poput Kafkinih kurira koji samo prosleđuju informacije sa jednog na drugo mesto, bez potrebe da te informacije i razumeju. [↑](#footnote-ref-6)
7. *Putuje bez puta / I put se za njim rađa*. Pravilan stih pesme *Putovanje,* Vasko Popa [↑](#footnote-ref-7)